જ્યાં સુધી પૃથ્વી પર કતલખાનાં કાયમ છે ત્યાં સુધી યુદ્ધ નહિ ટળે. માનવીની ક્રૂરતાનું સૌથી ભૂંડું સ્મારક કતલખાનું છે. પ્રાણીઓ પ્રત્યે બતાવવામાં આવતી ક્રૂરતાના વિરોધમાં હવે લગભગ બધાં શહેરોમાં એક નાનો, છતાં જોરદાર અવાજ સંભળાતો થયો છે. ઉતરાણને દિવસે દોરામાં ભેરવાઈને ઘાયલ થતાં અને મૃત્યુ પામતાં પક્ષીઓને બચાવવા માટેની ઝુંબેશમાં માનવીની શોભા પ્રગટ થતી દીસે છે. ગુજરાતમાં અસંખ્ય ફ્લેમિંગ પક્ષીઓ ખવાયાં, પરંતુ એ બાબતે પ્રજામાં તથા મિડિયામાં જબરો વિરોધ નોંધાયો. આ શરૂઆત સારી છે. માનવી અન્ય પ્રાણીઓનો સ્વામી નથી, પણ સહોદર છે. પૃથ્વી પર જે પ્રાણીસૃષ્ટિ છે એ એનિમલ કિંગ્ડમ નથી, પરંતુ ‘એનિમલ રિપબ્લિક’ છે. પૃથ્વી પર બધા જીવનો સમાન અધિકાર છે. આવી ભાવનાનો સ્વીકાર ન થાય ત્યાં સુધી યુદ્ધ નહિ ટળે.